b'\n_START_ARTICLE_\nOrimulsija\n_START_PARAGRAPH_\nOrimulsija (angl. Orimulsion)\xc2\xa0\xe2\x80\x93 i\xc5\xa1 bitumo pagamintas skystas kuras. Pavadinimas\xc2\xa0\xe2\x80\x93 registruotas prek\xc4\x97s \xc5\xbeenklas. Recept\xc5\xabr\xc4\x85 pramoniniam naudojimui suk\xc5\xabr\xc4\x97 kompanija Intevep. Tai Venesuelos kompanijos \xe2\x80\x9ePetroleos de Venezuela SA\xe2\x80\x9c (PDVSA) mokslini\xc5\xb3 tyrim\xc5\xb3 ir projektavimo filialas.\n_START_SECTION_\nBitumo \xc5\xa1altiniai\n_START_PARAGRAPH_\nBitumas, kaip ir akmens anglis bei nafta, yra nat\xc5\xabralus gamtinis i\xc5\xa1teklis. Venesuela bitum\xc4\x85 i\xc5\xa1gauna did\xc5\xbeiausiame pasaulio telkinyje Orinoko bituminguose sm\xc4\x97lynuose. \xc4\xaevertintas telkinio dydis yra daugiau kaip 190 trilijon\xc5\xb3 m\xc2\xb3 bitumo. Kiekiu tai atitinka daugiau kaip 50\xc2\xa0% \xc5\xbeinom\xc5\xb3 pasaulio naftos i\xc5\xa1tekli\xc5\xb3.\n_START_SECTION_\nGamyba\n_START_PARAGRAPH_\n\xc5\xbdalias bitumas yra itin klampus, savitasis tankis pagal API yra nuo 8 iki 10 kambario temperat\xc5\xabroje, tod\xc4\x97l ne\xc4\xafmanoma j\xc4\xaf vartoti \xc4\xafprastin\xc4\x97se \xc5\xa1ilumin\xc4\x97se elektrin\xc4\x97se ar katilin\xc4\x97se._NEWLINE_Orimulsija gaunama sumai\xc5\xa1ius bitum\xc4\x85 su 30\xc2\xa0% g\xc4\x97lo vandens ir \xc5\xa1iek tiek aktyviosios pavir\xc5\xa1iaus med\xc5\xbeiagos. Gautas mi\xc5\xa1inys savyb\xc4\x97mis primena fuel-oil. Neseniai nuo seno vartot\xc4\x85 aktyvi\xc4\x85j\xc4\x85 pavir\xc5\xa1iaus med\xc5\xbeiag\xc4\x85 i\xc5\xa1 fenolio pakeit\xc4\x97 pana\xc5\xa1i med\xc5\xbeiaga i\xc5\xa1 alkoholio. \xc5\xa0is pakeitimas pagerino orimulsijos perve\xc5\xbeimo savybes ir suma\xc5\xbeino \xc5\xbeal\xc4\x85, kuri\xc4\x85 gali padaryti aktyviosios pavir\xc5\xa1iaus med\xc5\xbeiagos fenolio pagrindu.\n_START_SECTION_\nTr\xc5\xabkumai\n_START_PARAGRAPH_\nJei gabenant orimulsija i\xc5\xa1silieja \xc4\xaf vanden\xc4\xaf, mi\xc5\xa1inys deemulsuojasi ir i\xc5\xa1 orimulsijos atsiskiria bitumas. Kai jo temperat\xc5\xabra krenta \xc5\xbeemiau 30\xc2\xa0\xc2\xb0C, jis sukiet\xc4\x97ja. Siurbliai nustoja pumpuoti orimulsij\xc4\x85. Taip u\xc5\xbesiki\xc5\xa1usius vamzdynus tenka kapitaliai remontuoti, nes taip sutir\xc5\xa1t\xc4\x97jus\xc4\xaf bitum\xc4\x85 suskystini prakti\xc5\xa1kai ne\xc4\xafmanoma.\n_START_SECTION_\nDid\xc4\x97jantis vartojimas\n_START_PARAGRAPH_\nOrimulsija dabar daug kur pasaulyje naudojama kaip komercinis elektrini\xc5\xb3 katilini\xc5\xb3 kuras (pvz., Kanada, Japonija, Italija ir Kinija). 1995\xe2\x88\x922007 m. orimulsij\xc4\x85 degino AB \xe2\x80\x9eLietuvos elektrin\xc4\x97\xe2\x80\x9c. Anks\xc4\x8diau \xc5\xa1\xc4\xaf kur\xc4\x85 naudojo gerokai pla\xc4\x8diau ir jo paklausa staigiai kilo. Ta\xc4\x8diau PDVSA prasid\xc4\x97jus dideliam streikui did\xc5\xbeioji dalis in\xc5\xbeinieri\xc5\xb3 buvo atleisti i\xc5\xa1 darbo. Orimulsija buvo PDVSA in\xc5\xbeinieri\xc5\xb3 pasidid\xc5\xbeiavimas._NEWLINE_Kinijai orimulsija vis tebetiekiama, o likusioms pasaulio \xc5\xa1alims jos tiekimas ma\xc5\xbe\xc4\x97ja arba visai nutrauktas._NEWLINE_Numatoma, kad orimulsija turi didel\xc4\xaf potencial\xc4\x85 kaip nam\xc5\xb3 krosni\xc5\xb3 kuras._NEWLINE_PDVSA vadovyb\xc4\x97 ma\xc5\xbe\xc4\x97jan\xc4\x8dius orimulsijos pardavimus ai\xc5\xa1kina ir tuo, kad kylant \xc5\xbealios naftos kainoms paai\xc5\xa1k\xc4\x97jo, jog skied\xc5\xbeiant Orinoko bitumus skysta \xc5\xbealia nafta galima gauti tok\xc4\xaf mi\xc5\xa1in\xc4\xaf, kur\xc4\xaf pardavin\xc4\x97ti kaip \xc5\xbeali\xc4\x85 naft\xc4\x85 apsimoka labiau, nei pasaulio rinkoje pardavin\xc4\x97ti pagamint\xc4\x85 orimulsij\xc4\x85._NEWLINE_Pvz., populiarus Merey mi\xc5\xa1inys (Orinoko bitumas ir Mesa \xc5\xbealia nafta).'